- Sumala kang Josephus Flavius, ang siyudad gisakmit ni Vespasian ug Titus, panahon sa unang pag-alsa sa mga Hudiyo batok sa Roma
(66-73). Panahon sa ika-12ng tuig sa pagmando ni Nero, sa dihang ang Romanhong kasundalohan nakaagom ug dakong kapildihan ubos ni Cestius Gallus, nga kapin sa lima ka libo ka sundalo ang namatay, ang mga tawo sa palibot nga kabanikanhan nahadlok sa mga pagpanimalos gikan sa Romanhong kasundalohan ug nagdali sa pagtudlo ug mga heneral ug sa pagpalig-on sa ilang mga puy-anan. Nianang panahona ang mga heneral gitudlo alang sa Idumea, nga mao, ibabaw sa tibuok rehiyon sa habagatan ug habagatan-kasadpan sa Jerusalem, ug nga naglakip niini sa mga lungsod sa Bethletephon, Betaris, Kefar Tobah, Adurim, ug Maresha. Kining maong rehiyon gitawag sa mga Romano ug Idumea tungod kay kini gipuy-an sa kadaghanan sa mga kaliwat ni Esau (Edom) nga nakabig ngadto sa Hudaismo sa panahon ni Juan Hyrcanus.